КъБР-м къегъэщIылIа федеральнэ инспектор нэхъыщхьэу Ткачёв Евгений ягъэув
КъБР-м и Правительствэм и Унэм УФ-м и Президентым и полномочнэ лIыкIуэу Кавказ Ищхъэрэ федеральнэ округым щыIэ Матовников Александр дыгъэгъазэм и 5-м республикэм и Правительствэм хэтхэм, Парламентым и депутатхэм, жылагъуэ, дин зэгухьэныгъэхэм я лIыкIуэхэм щаригъэцIыхуащ КъБР-м къегъэщIылIа федеральнэ инспектор нэхъыщхьэм и къулыкъум щIэуэ ягъэува Ткачев Евгений.
Ткачёв Евгений Анатолий и къуэм 1989 гъэм РСФСР-м и Совет Нэхъыщхьэм и цIэр зэрихьэу Москва дэт дзэ унафэщI еджапIэр къиухащ, 1998 гъэм Къэрал къулыкъумкIэ Ищхъэрэ-КъухьэпIэ академием, 2015 гъэм Вяткэ и къэрал гуманитар университетым и IэщIагъэм щыхигъэхъуащ.
1991-1996 гъэхэм, къыкIэлъыкIуэу 2008 - 2011 гъэхэм коммерцэм и IуэхущIапIэхэм къулыкъу зэмылIэужьыгъуэхэр щиIыгъащ.
1996 гъэм щегъэжьауэ 2005 гъэм нэсыху Тверь областым и губернаторым и аппаратым къэрал къулыкъу щрихьэкIащ. 2005 гъэм щегъэжьауэ 2008 гъэм нэсыху «Урысей зэкъуэт» партым и Тверь щIыналъэ къудамэм и исполкомым и унафэщIу щытащ.
2011 гъэм щегъэжьауэ 2016 гъэм нэсыху Тверь областым и Правительствэм хэтащ икIи Тверь областым и щIыналъэ зэгухьэныгъэхэм я IуэхухэмкIэ министру щытащ. ИужькIэ аргуэру щылэжьащ Тверь къалэм щыIэ коммерцэ IуэхущIапIэхэм.
«Евгений Анатолий и къуэм бгъэдэлъ щIэныгъэмрэ IэщIагъэмрэ, шэч хэмылъу, хурикъунущ Урысей Федерацэм и Президентым и полномочнэ лIыкIуэу Кавказ Ищхъэрэ федеральнэ округым щыIэм и аппаратым къыбгъэдэхуэ къалэнхэр Къэбэрдей-Балъкъэр Республикэм щигъэзэщIэн папщIэ. Мы къулыкъур лэжьыгъэ пыухыкIахэм ятещIыхьащ. Япэм федеральнэ инспектор нэхъыщхьэу щыта псори тэмэму лэжьащ. Иджы дэ лъэхъэнэщIэм дыхуокIуэ икIи Iуэхур егъэфIэкIуэным адэкIи дыхущIэкъунущ», - къыхигъэщхьэхукIащ Матовников Александр. Абы республикэм и унафэщIхэм лъэIукIэ закъыхуигъэзащ щIэуэ ягъэува федеральнэ инспекторым къыбгъэдэхуэ къалэнхэр нэгъэсауэ игъэзэщIэн папщIэ зэрахузэфIэкIкIэ зыщIагъэкъуэну, тэмэму дэлэжьэну.
«Дэ абы сыт и лъэ ныкъуэкIи дыдэIэпыкъунщ. Псори дызытелажьэр зы мурадщ», - жиIащ КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Казбек.

КъБР-м къегъэщIылIа федеральнэ инспектор нэхъыщхьэу щыта Канунников Владимир езыр лъаIуэри и къулыкъум текIащ.
КъБР-м и Iэтащхьэмрэ Правительствэмрэ я пресс-IуэхущIапIэмрэ УФ-м и Президентым и полномочнэ лIыкIуэу Кавказ Ищхъэрэ федеральнэ округым щыIэм и аппаратым и пресс-IуэхущIапIэмрэ.

